Tikkurila

Tikkurila Oyj ir Somijas uzņēmums, kas ražo krāsas un lakas. Galvenais birojs atrodas Vantā. No 1972. līdz 2010. gadam Tikkurila bija Kemira sastāvā, bet kopš 2021. gada tas pieder ASV uzņēmumam PPG Industries.

 Vēsture 
1862. gadā Tikurilā (tagad Vantā daļa) tika dibināts uzņēmums Dickursby Oljeslageri, kas spieda linsēklu eļļu un ražoja lakas. 1885. gadā uzņēmumu nopirka Schildt & Hallberg. 1919. gadā Schildt & Hallberg Oy sāka ražot krāsas. Uzņēmums pamazām kļuva par vadošo krāsu ražotāju Somijā.

1972. gadā uzņēmumu nopirka Rikkihappo Oy (tagad Kemira). 1975. gadā uzņēmumu pārdēvēja par Tikkurilan Väritehtaat Oy – Dickursby Färgfabriker Ab.
1984. gadā Tikkurila iegādājās Apvienotās Karalistes ceturto lielāko krāsu ražotāju Donald Macpherson Group Pl. 1986. gadā uzņēmumu pārdēvējas par Tikkurila Oy.

Pēc PSRS sabrukšanas Tikkurila sāka izplesties Baltijas valstīs un Krievijā. 1993. gadā Tikkurila Oy Krievijā dibināja uzņēmumu A/O Finncolor (tagad ZAO Finncolor) krāsu biznesam. 1995. un 1996. gadā Brazīlijā, ASV un Austrālijā Tikkurila dibināja meitas uzņēmumus.
1997. gada sākumā Tikkurila bizness tika sadalīts vairākos uzņēmumos: Tikkurila CPS Oy bija atbildīga par krāsošanas biznesu, Tikkurila Paints Oy koncentrējās uz dekoratīvajām krāsām, un Tikkurila Coatings Oy darbojās ar rūpnieciskajiem pārklājumiem. Tikkurila Services Oy veica apkalpošanas darbus visiem grupas uzņēmumiem. Tikkurila Oy palika par pārvaltītājsabiedrību. 1997. gadā Tikkurila CPS iegādājās Taotek Group, kam bija krāsošanas aprīkojuma bizness četrās valstīs.

2000. gada oktobrī Tikkurila CPS tika pārdota Zviedrijas investīciju uzņēmumam Industri Kapital, un Tikkurila atgriezās pie tās saknēm: ražot, attīstīt un pārdot krāsas. 2001. gada sākumā tika nopirkts Zviedrijas dekoratīvo krāsu ražotājs Alcro-Beckers AB; darījums ietvēra ražotnes Zviedrijā, Polijā, Vācijā un Somijā, kā arī pārdošanas uzņēmumus Dānijā un Norvēģijā.
2004. gadā Tikkurila Services tika apvienots mātes uzņēmumā. 2008. gadā arī Tikkurila Paints Oy un Tikkurila Coatings apvienojās ar Tikkurila Oy 2006. gadā Tikkurila iegādājās Krievijas krāsu ražotāju OOO Kraski Teks, kļūstot par līderi dekoratīvo krāsu tirgū Krievijā.

Tikkurila no Kemira tika atdalīts 2010. gadā, un tā akcijas tika atdotas kā dividendes tā akcionāriem. 17. februārī uzņēmuma nosaukums mainīts uz Tikkurila Oyj, kļūstot par publisku komercsabiedrību. 2010. gada 26. martā Tikkurila Oyj akcijas sāka kotēt NASDAQ OMX Helsinki biržā.
2011. gada janvārī Tikkurila pārdeva savu pulverkrāsošanas biznesu Krievijā. Jūlijā tika iegādāts Serbijas krāsu uzņēmumu Zorka Color d.o.o., kas darbojās Serbijā un Maķedonijā.

2020. gada decembrī ASV uzņēmums PPG Industries izteica pārņemšanas piedāvājumu par Tikkurila akciju iegādi. 2020. gada decembrī piedāvājumu izteica arī Nīderlandes uzņēmums AkzoNobel un Dānijas uzņēmums Hempel. 2021. gada 27. oktobrī, kad PPG ieguva īpašumtiesības uz visām Tikkurila akcijām, tika pārtraukta Tikkurila akciju kotēšana Nasdaq Helsinki biržā.

Pēc Krievijas iebrukuma Ukrainā Tikkurila 2022. gadā ierobežoja savu darbību Krievijā: tas pārtrauca pārdošanu Krievijas valsts uzņēmumiem naftas un gāzes un aviācijas nozarē, kā arī uzņēmumiem, uz kuriem attiecas sankcijas.
2024. gadā The Insider veiktā izmeklēšana atklāja, ka, neraugoties uz apgalvojumiem, ka uzņēmums ir pārtraucis darbību Krievijā, Tikkurila joprojām bija viens no lielākajiem krāsu ražotājiem tirgū. Tikkurila ražojumus izmantoja darbuzņēmēji, kas strādāja okupētajās Ukrainas teritorijās, krāsas iepirka, tostarp tiesībaizsardzības iestādes, un, neraugoties uz ES sankcijām, Krievijai tika piegādātas dažas apakšsankcijām pakļautas sastāvdaļas.

 Tikkurila Latvijā 
Latvijā Tikkurila pārstāv zīmolus Vivacolor, Tikkurila un Anza.

1993. gadā Tikkurila Oy kopā ar Zviedrijas Alcro-Beckers AB un Latvijas Republikas Īpašuma departamentu dibināja krāsu un laku ražošanas uzņēmumu AS "Latvijas krāsas". Tikkurila jaunajā uzņēmumā ieguva 39 % akciju. Produkcija tika izplatīta ar preču zīmi VIVACOLOR. 1997. gadā AS "Latvijas krāsas" pārdēvēja par AS Baltic Color.

2002. gadā Tikkurila Oy iegādājās uzņēmumu Alcro-Beckers AB. AS Baltic Color tika pārdēvēts par SIA Vivacolor. 2004. gadā Latvijas ražotne tika izvietota Igaunijā, Somijā un Polijā. 2005. gadā uzņēmuma nosaukums tika mainīts uz SIA Tikkurila-Vivacolor.

2009. gadā uzņēmuma nosaukumu mainīja uz SIA Tikkurila.

 Zīmoli 
 Stratēģiskie zīmoli 
 Tikkurila
 Alcro
 Beckers
 Dekoral
 Master’s

 Lokālie zīmoli 
 Sigma
 Vivacolor (Baltijas valstis)
 Drewnochron
 Bondex
 Jedynka (Polija)
 Anza
 Progold

 Atsauces 

 Ārējās saites 
 Tikkurila vietne
 Tikkurila Latvijas vietne

Kategorija:Somijas uzņēmumi
Kategorija:Kemira
Kategorija:Helsinku biržā agrāk kotētie uzņēmumi